Rådets fælles holdning 2003/771/FUSP

af 27. oktober 2003

om ændring af fælles holdning 2001/357/FUSP om restriktive foranstaltninger over for Liberia

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15,

og ud fra følgende betragtninger:

(1) Den 7. maj 2001 vedtog Rådet fælles holdning 2001/357/FUSP(1) om restriktive foranstaltninger over for Liberia for at gennemføre resolution 1343 (2001) om de foranstaltninger, der skal træffes over for Liberia, vedtaget af De Forenede Nationers Sikkerhedsråd den 7. marts 2001, i det følgende benævnt UNSCR 1343 (2001).

(2) Den 1. august 2003 vedtog De Forenede Nationers Sikkerhedsråd resolution 1497 (2003), der giver bemyndigelse til at indsætte en multinational styrke i Liberia (ECOMIL) for at støtte gennemførelsen af den liberiske våbenhvileaftale, der blev undertegnet den 17. juni 2003 i Accra.

(3) Den 22. september 2003 vedtog Rådet fælles holdning 2003/666/FUSP(2) om ændring af fælles holdning 2001/357/FUSP.

(4) Den 19. september 2003 vedtog De Forenede Nationers Sikkerhedsråd resolution 1509 (2003), der giver bemyndigelse til i tolv måneder at indsætte en FN-mission i Liberia (UNMIL), anmoder generalsekretæren om at overføre ECOMIL's beføjelser til UNMIL den 1. oktober 2003 og fastsætter, at den gældende våbenembargo mod Liberia kan fraviges med henblik på støtte til UNMIL. En sådan fravigelse kræver national godkendelse.

(5) Fælles holdning 2001/357/FUSP bør derfor ændres tilsvarende.

(6) Der er behov for handling fra Fællesskabets side for at gennemføre en række foranstaltninger -

VEDTAGET FØLGENDE FÆLLES HOLDNING:

Artikel 1

Artikel 1 i fælles holdning 2001/357/FUSP affattes således:

"Artikel 1

1. a) Direkte eller indirekte levering, salg eller overførsel af våben og alt dertil knyttet materiel af alle typer, herunder våben og ammunition, militærkøretøjer og -udstyr, paramilitært udstyr og reservedele hertil, til Liberia fra statsborgere i medlemsstaterne eller fra medlemsstaternes områder eller ved anvendelse af skibe eller luftfartøjer, der fører deres flag, forbydes på de betingelser, der er fastsat i UNSCR 1343 (2001), uanset om de hidrører fra medlemsstaternes områder eller ej.

b) Direkte eller indirekte ydelse af bistand, rådgivning eller oplæring i forbindelse med militære aktiviteter til enhver person, enhed eller organisation i Liberia, herunder især teknisk oplæring og bistand i forbindelse med levering, fremstilling, vedligeholdelse eller anvendelse af de i litra a) nævnte genstande, fra statsborgere i medlemsstaterne eller fra medlemsstaternes områder forbydes.

2. Stk. 1 finder ikke anvendelse på:

a) levering, salg eller overførsel af våben og alt dertil knyttet materiel eller ydelse af bistand, rådgivning eller oplæring, som omhandlet i stk. 1, til De Forenede Nationers Mission i Liberia (UNMIL), der er indsat som en stabiliseringsstyrke i Liberia

b) levering, salg eller overførsel af militærudstyr, der ikke er bestemt til at dræbe og udelukkende er til humanitær brug eller beskyttelsesbrug, eller ydelse af bistand og oplæring i forbindelse med sådant udstyr, som på forhånd er godkendt af den komité, der er nedsat i henhold til punkt 14 i UNSCR 1343 (2001)

c) levering, salg eller overførsel af beskyttelsesbeklædning såsom skudsikre veste og militærhjelme, der midlertidigt udføres til Liberia udelukkende til personlig brug af FN-personel, repræsentanter for medierne, humanitært hjælpepersonale, ulandsfrivillige og tilknyttet personale.

3. Levering, salg eller overførsel af våben og dertil knyttet materiel eller ydelse af tjenester i forbindelse hermed, som omhandlet i stk. 2, skal godkendes af medlemsstaternes kompetente myndigheder.

4. Medlemsstaterne skal tage stilling til eventuel levering i hvert enkelt tilfælde i henhold til stk. 2 og under fuld hensyntagen til kriterierne i Den Europæiske Unions adfærdskodeks for våbeneksport. Medlemsstaterne skal kræve tilstrækkelige garantier mod misbrug af godkendelser, der er givet i henhold til stk. 3, og om nødvendigt træffe foranstaltninger med henblik på tilbageførsel af leverede våben og dertil knyttet materiel."

Artikel 2

Denne fælles holdning har virkning fra datoen for vedtagelsen.

Den anvendes fra den 1. oktober 2003.

Artikel 3

Denne fælles holdning offentliggøres i Den Europæiske Unions Tidende.

Udfærdiget i Luxembourg, den 27. oktober 2003.

På Rådets vegne

A. Matteoli

Formand

(1) EFT L 126 af 8.5.2001, s. 1.

(2) EUT L 235 af 23.9.2003, s. 28.